**Zlatko Karač**

Lavoslav Horvat – kontekstualni ambijentalizam i moderna

Zrinka Paladino

Lavoslav Horvat – kontekstualni ambijentalizam i moderna

Zrinka Paladino

MeandarMedia; HAZU - Hrvatski muzej arhitekture

Zagreb, 2013.

Str. 359, ilustr. 254+katal, bilj., katal. radova, literatura, izvori, kazalo, zaključak hrv./engl.

[27 /24 cm, kolor, meki uvez]

Predgovor: Andrija Mutnjaković

Urednica: Branko Čegec, Velimir Neidhardt

Recenzenti: Zvonko Maković, Tomislav Premerl

Lektura i korektura: Jasmina Han

Prijevod sažetka: Željka Miklošević

Grafičko oblikovanje: Bestias

ISBN 978-953-334-041-8

CIP 842932 [NSK Zagreb]

Knjiga je nastala na temelju autoričine doktorske disertacije kao cjelovita monografska obrada opusa arhitekta Lavoslava Horvata (Varaždinske Toplice, 1901.-Zagreb, 1989.), jednog od najznačajnijih protagonista hrvatske moderne. Identificirano je čak 265 njegovih djela (dio su i nerealizirani projekti), među kojima se ističu industrijski kompleksi i inženjerska arhitektura, izvedeni u njegovom najplodnijem razdoblju tijekom 50-ih i 60-ih godina 20. st. Knjiga je koncipirana kronološki, prateći Horvatov život – od obiteljskog miljea i djetinjstva, preko školovanja u Graditeljskoj školi te na Likovnoj akademiji (na tzv. 'Iblerovoj školi'). Između dva svj. rata surađivao je s Lubynskim i Meštrovićem, a nakon 1945. Najveći dio karijere je projektant u zagrebačkom brou APZ. Nakon sintezne interpretacije i vrjednovanja Horvatova opusa u knjizi je priložen cjeloviti katalog njegovih djela.

Nakon monografije o arhitektu Ignjatu Fischeru autorice Marine Bagarić kojom je nakladnička kuća 'MeandarMedia' 2011. inaugurirala ediciju knjiga o opusima hrvatskih arhitekata, ove je godine objavljena i monografija Zrinke Paladino o akademskom arhitektu Lavoslavu Horvatu (Varaždinske Toplice, 1901. - Zagreb, 1989.). Knjiga je nastala na temelju autoričine doktorske disertacije kao cjelovita obrada Horvatova opusa, arhitekta koji je nesumnjivo jedan od najznačajnijih protagonista hrvatske moderne. Identificirano je čak 265 njegovih djela (dio su i nerealizirani projekti), u stvaralačkom rasponu dugom čak 63 godine - od 1922. (sačuvani maturalni rad), do neizvedenog projekta iz 1985. Knjiga je koncipirana kronološki, i prati Horvatov život i djelovanje – od obiteljskog miljea i djetinjstva, preko školovanja na zagrebačkoj Graditeljskoj školi te na Umjetničkoj akademiji (na tzv. 'Iblerovoj školi'), zatim prve faze djelovanja između dva svj. rata kada je surađivao je s Lubynskim i Meštrovićem a afirmirao se i brojnim samostalnim natječajima, projektima i realizacijama... do najplodnijeg razdoblja nakon 1945., osobito 50-ih i 60-ih godina kada je djelovao kao vodeći projektant u zagrebačkom brou APZ-a, uglavnom na temama kapitalnih industrijskih, inženjerskih i energetskih kompleksa (posve neobično za akademski a ne tehnički obrazovanog arhitekta!).

Među ključnim djelima Horvatove prve faze autorica ističe još gotovo 'historicističku' palaču Banac na Pločama u Dubrovniku, natječaje za Bansku palaču u Novom Sadu i Državnu štampariju u Beogradu gdje je već jasno prisutna moderna likovna gesta, uostalom kao i na Banovinskim bolnicama u Biogradu i Splitu iz 30-ih godina. Tome razdoblju kao stanoviti stilski kontrapunkt posebni pečet daje klasicizirajući koncept crkve Gospe od zdravlja u Splitu.

U drugoj fazi Horvatova djelovanja nakon II. svj. rata među brojnim industrijskim realizacijama paradigmatsku vrijednost ima kompleks 'Dalmatinke' u Sinju te kao specifični egzemlar HE 'Zakučac' kod Omiša. Gotovo istovremeno Horvat projektira i kapitalne javne objekte poput Predsjedništva vlade i reprezentativnog hotela 'Jugoslavija' u Novom Beogradu. U Zagrebu prepoznatljivi je simbol Horvatove arhitekture probni toranj TEŽ-a.

Valorizirajući Horvatov opus Zrinka Paladino priredila je uzornu i serioznu znanstvenu knjigu s dobro postavljenom strukturom izlaganja gdje je dosljedni kronološki diskurs 'obojan' sugestivnim podnaslovima koji daju jasnu karakterizaciju svakome pojedinom razdoblju Horvatova djelovanja. Dokumentacijska vrijednost knjige očituje se u brojnim reprodukcijama do sada nepubliciranih originalnih projekata, uključujući i vrsne autorove skice te fotografije iz vremena izgradnje pojedinih objekata. Faktografsku uvjerljivost osnovnome teksu daje i nekoliko stotina referencijskih i diskusijskih bilješki koje su pozicionirane kao 'endnote' na kraju većih poglavlja. Kao svojevrsna rekapitulacija cijele knjige doima se zaključno poglavlje, inače integralno prevedeno i na engleski jezik, te kronološki strukturirani životopis Lavoslava Horvata, po godinama i djelima.

Veliku važnost za daljnja istraživanje Horvatova opusa ima 'modularni' katalog svih njegovih dijela (265) s odrednicama o nazivu, dataciji, lokaciji, programu, investitoru, namjeni te s uputnicama na arhivsku dokumentaciju i iznimno temeljito pripremljenu pripadajuću bibliografiju o svakom pojedinom djelu. Šteta je što katalog (zapravo cijela knjiga) nije opremljen i kartom s razmještajem Horvatovih djela koja su rasuta na mnogim lokalitetima diljem bivše Jugoslavije, osobito stoga što je na kraju knjige izostalo i kazalo lokaliteta (priloženo je samo kazalo osobnih imena) pa je snalaženje u 'topografiji' njegovih djela ponešto otežano.

Ukupnom pozitivnom dojmu o ovome djelu svakako pridonosi i estetizirani 'modernistički' dizajn knjige (potpisuje ga tim 'Bestiasa'), s dosljednim i preglednim prijelomom stranica te *art* naslovnicom, jednom od najljepših kojih se mogu sjetiti, riješenom isključivo tipografijom, no s punom doživljajnošću savršene apstraktne grafike.

Među sada već brojnim monografijama hrvatskih arhitekata 20. stoljeća (uključujući i obranjene a još nepublicirane doktorate i magisterije sa sličnom tematikom) knjiga Zrinke Paladino zasluženo se pozicionirala na 'gornjoj polici' toga žanra kao respektabilno znanstveno djelo uzorne metodološke konstitucije.